4 Desember: Kies self en bepaal jou lewe. – Jan van der Watt - www.bybelkennis.co.za
2 Pet 1:16-2:10 (fokus 1:16-20)
Daar was nog maar altyd mense wat niks van God af wou weet nie. In 1:16 lees ons van mense wat gedink het die evangelie is uit die duim gesuig. So het Nietzsche, 'n filosoof, in 1882 God "dood" verklaar. Interessant genoeg, leef God vandag nog, terwyl die "dapper" Nietzsche lankal dood is (en miskien waar hy nou is sy gevleuelde woorde bitterlik berou).
Die probleem is: daar is eintlik net een van twee keuses. Of 'n mens erken God en eer Hom as God; òf jy maak die mens god en verwag dan maar alles van hom. 'n Ander keuse is daar eintlik nie. Ons as mense is òf skepsele van God, òf ons is self (miskien deur die toeval van evolusie?) die hoogste wesens.
Die keuse wat jy hier maak, gaan jou hele lewe bepaal. Dit gaan bepaal hoe jy probleme gaan aanpak, waar jy sin in die lewe gaan soek, hoe jy jou toekoms gaan sien… ja, alles wat jy doen gaan deur die keuse beïnvloed word. Kies jy die mens, moet jy maar met die bietjie wat die mens kan bied tevrede wees. Kies jy God, kan jy met die vlerke vlieg wat Hy vir jou gegee het en op die wieke van die winde van sy genade en grootheid seil.
Ja-nee, jou keuse gaan jou of aan die voete van die lewende Here bring, of jou op 'n selfgemaakte troon sit vanwaar jy jou eie lewe sal moet probeer regeer.